Source: https://fi.m.wikipedia.org/wiki/Suuri_valiokunta
Timestamp: 2018-05-24 02:29:58+00:00
Document Index: 9677305

Matched Legal Cases: ['kko ', 'kko ', 'kko ', 'kko ', 'kko ', '§ 53']

Suuri valiokunta – Wikipedia
Suuren valiokunnan kokoushuone Pikkuparlamentissa.
Suuri valiokunta (SuV) on eduskunnan valiokunta, joka vastaa Euroopan unionia koskevien asioiden ja tiettyjen lakiehdotusten käsittelystä eduskunnassa.
Täysistunnossa muutetut lakiehdotuksetMuokkaa
Lainsäädäntöön suuri valiokunta osallistuu käsittelemällä ne lakiehdotukset, joihin on tehty muutoksia eduskunnan täysistunnon ensimmäisessä käsittelyssä. Suuri valiokunta voi yhtyä eduskunnan päätökseen tai ehdottaa siihen muutoksia, joista eduskunta sitten äänestää.[1]
Historiallisesti suuri valiokunta on eräänlainen kompromissi yksi- ja kaksikamarisen parlamentin välillä, eduskunnan "ylähuone". Kun Suomi siirtyi vuonna 1907 suoraan säätyvaltiopäivistä yksikamariseen parlamenttiin, kaikki eivät luottaneet koko kansan joukosta vapailla vaaleilla valittavien kansanedustajien kykyihin. Suureen valiokuntaan ajateltiinkin valittavaksi kokeneita kansanedustajia, jotka varmistaisivat täysistunnon ensimmäisessä käsittelyssä lakiesityksiin mahdollisesti tehtyjen muutosten olevan asianmukaisia.lähde?
Euroopan unionin asiatMuokkaa
Eduskunta tekee lakiesityksiin täysistunnon ensimmäisessä käsittelyssä muutoksia vain harvoin, ja suuren valiokunnan rooli oli varsin vähäinen ennen Suomen liittymistä Euroopan unioniin. Silloin suuri valiokunta sai tehtäväkseen Euroopan unionia koskevien asioiden käsittelyn eduskunnassa lukuun ottamatta ulko- ja turvallisuuspolitiikkaa, jotka käsitellään ulkoasiainvaliokunnassa.
Ennen EU:n huippukokouksia pääministeri informoi suurta valiokuntaa huippukokouksen asialistan asioista ja raportoi kokouksen jälkeen asioiden käsittelyn etenemisestä. Myös Euroopan unionin neuvoston kokouksiin osallistuvat ministerit informoivat suurta valiokuntaa ennen kokousta ja raportoivat kokouksen jälkeen sen kulusta. Näin eduskunta pystyy seuraamaan valtioneuvoston toimintaa Euroopan unionin päätöksenteossa, ja vastaavasti valtioneuvoston jäsenet saavat suuressa valiokunnassa kuulla, mikä on eduskunnan kanta Euroopan unionin tasolla käsiteltäviin asioihin.
Kun valtioneuvosto lähettää eduskunnalle kirjelmän sellaisista Euroopan yhteisön säädös-, sopimus- tai toimenpide-ehdotuksista, jotka kuuluvat eduskunnan toimivaltaan, suuri valiokunta muotoilee eduskunnan vastauksen valtioneuvostolle. Kirjelmässä valtioneuvosto ilmoittaa eduskunnalle myös oman kantansa kyseiseen ehdotukseen. Suuri valiokunta muodostaa puolestaan erikoisvaliokuntien lausuntojen pohjalta eduskunnan kannan asiaan.
Valtioneuvosto voi myös valiokunnan pyynnöstä tai omasta aloitteestaan informoida suurta valiokuntaa asioiden valmistelusta EU:ssa.
Suuressa valiokunnassa on 25 jäsentä ja 13 varajäsentä. Kokous on päätösvaltainen kun läsnä on 17 jäsentä. Muista valiokunnista poiketen kaikilla kansanedustajilla on oikeus olla läsnä suuren valiokunnan kokouksissa vain, kun se käsittelee täysistunnon ensimmäisestä käsittelystä suureen valiokuntaan lähetettyjä lakiesityksiä. Sen sijaan suuren valiokunnan käsitellessä Euroopan unionia koskevia asioita, läsnäolo-oikeus on vain valiokunnan jäsenillä ja varajäsenillä sekä Ahvenanmaan vaalipiiristä valitulla kansanedustajalla.lähde?
Arto Satonen, kok. (2018–)
Anne-Mari Virolainen, kok. (2015–2018)[2]
Riitta Myller (2014–2015)
Miapetra Kumpula-Natri (2011–2014)
Erkki Tuomioja (2007–2011)
Jukka Gustafsson (2007)
Jari Vilen (2004–2007)
Ville Itälä (2003–2004)
Jyri Häkämies (2003)
Esko Aho (2001–2003)
Matti Vanhanen (2000–2001)
Esko Aho (1999–2000)
Erkki Tuomioja (1995-1999)
Tarja Halonen (1995)
Pentti Mäki-Hakola (1991-1995)
Heikki Riihijärvi (1989-1991)
Veikko Vennamo (1983-1987)
Lauha Männistö (1979-1983)
Siiri Lehmonen (1975-1979)
Paavo Aitio (1974-1975)
Anna-Liisa Korpinen (1972-1974)
Veikko Vennamo (1970-1972)
Kaino Haapanen (1966-1970)
Leo Suonpää (1965-1966)
V. J. Sukselainen (1962-1965)
Esa Hietanen (1959-1962)
Paavo Aitio (1958-1959)
Valto Käkelä (1957-1958)
Urho Kähönen (1954-1957)
Veikko Vennamo (1954)
Mikko Tarkkanen (1951-1954)
Juho Koivisto (1944-1951)
Urho Kekkonen (1940-1944)
Viljami Kalliokoski (1938-1940)
Viljo Venho (1936-1938)
Viljami Kalliokoski (1931-1936)
Jalo Lahdensuo (1930-1931)
Johan Aalto (1929-1930)
Väinö Hakkila (1929)
Johan Aalto (1928-1929)
Jalo Lahdensuo (1924-1927)
Oskari Mantere (1924)
Väinö Hakkila (1922-1923)
Oskari Mantere (1921-1922)
Oskari Mantere (1919-1920)
Erik Alopaeus (1918-1919)
Eero Erkko (1917-1918)
Akseli Listo (1911-1917)
Akseli Listo (1910)
Uuno Brander (1907-1908)
↑ Eduskunnan työjärjestys (ks. § 53) Finlex. Viitattu 7.7.2014.
Suuren valiokunnan sivut
Noudettu kohteesta https://fi.wikipedia.org/w/index.php?title=Suuri_valiokunta&oldid=17265916
Viimeksi muokattu 27. huhtikuuta 2018 kello 03.51